Hulda Autenrieth-Gander
D Hulda Autenrieth-Gander (* 13. Augschte 1913 z Baasel; † 24. Juuni 2006 z Rüeschlike; haimetberäächftigt z Züri) isch e Schwyzer Fraueräächtspionieri un 20 Joor lang Bresidänti vu dr Zürcher Frauezäntraal gsii. Si het um die Zyt di bolitisch Glyychberäächtigung vu dr Fraue im Kantoon Züri breegt. D Autenrieth-Gander het si fir e Schangseglyychhait im Bildigswääse un fir d ZGB-Rewisioon yygsetzt. Derzue het si aktiiv mitgmacht an Abstimmigskampanje fir s Frauestimmräächt un isch Mitgliid vum Konsumäntenefoorum gsii. Si isch as eerschti Frau in Chilcheroot vum Kantoon Züri gweelt woore.

Lääbe un Engaschmänt 
D Hulda Gander isch e Doochter vum Adolf Gander gsii un het ase chlai uf Tavaas gläbt. As eerscht Maidli isch si uf s Buebegimnaasoium z Schiers gange. Si het z Bärn un z Züri Jura studiert un s Stuudium anne 1937 mit ere Promozioon zum Teema «Das System der wohnörtlichen Armenpflege in der Schweiz» abgschlosse. Si het s Aawaltsbadänt erwoorbe un as Auditoori am Beziirksgriicht Horge gschafft. Si isch ghyroote gsii mit em Fritz Edward Autenrieth, eme Aawalt, un het drei Chinder ghaa.

Vu 1944 bis 1953 isch si Voorstandsmitgliid un Aktuaari un druf vu 1954 bis 1974 Bresidänti vu dr Zürcher Frauezäntraal gsii, in dr eerschte Joor as Co-Bresidänti mit dr Margrit Bosch-Peter. In ire Zyt Co-Bresidänti sin d Blaanig un d Organisazioon fir s «Huus vu dr Kantoon» zue dr Schwyzerische Uusstellig fir Frauenaarbet (SAFFA) anne 1958 un e baar Joor speeter d Voorberaitige fir dr zweet Frauekungräss gsii, wu 1975 im internazionaale Joor vu dr Frau z Bärn stattgfunde het. Syni wiichtigschte bolitische Ergeebnis sin di aidgnessich Verfassigsinitziatiiv fir di uudricklig Gweerlaischtig vu glyyche Räächt fir Manne un Fraue in Staat un Gsellschaft un d Schaffig vun ere aidgnessische Kummissioon fir Frauefrooge gsii. Im Stimmräächt het d Autenrieth-Gander s Wäärchzyyg gsää, go ändli «die ebenbürtige Partnerschaft von Mann und Frau in Familie und Beruf, in Gesellschaft und Staat» verwiirklige chenne.

Im Joor 1954 het d Autenrieth-Gander d Aktionsgmainschaft fir Konsumänteschutz grindet, 1961 het si d Grindig vum Konsumäntenefoorum vu dr Dytschschewyz un em Kantoon Tessin aagregt. Vu 1960 bis 1974 het si dr Bund vu Schwyzerische Fraueverasin in dr Ständige Strooßevercheerkummisioon verdrätte. 

D Autenrieth-Gander isch anne 1967 as eerschti Frau in Chilcheroot vum Kantoon Züri gweelt woore. Si isch anne 1974 zum Eeremitgliid vu dr Zürcher Frauezäntraal ernännt woore un isch ere bis zue iirem Dood äng verbunde bliibe.

Weblink

Fueßnote 

Rächtsawalt
Frauerächtleri
Schwiizer
Zürcher
Frau